## Justícia ja ha digitalitzat el 95 % dels toms documentals de jutjats de pau i registres civils de la Comunitat Valenciana

*** La digitalització, amb una inversió de 4,9 milions d’euros, és finançada amb fons europeus Next Generation EU**

La Conselleria de Justícia i Administració Pública ha digitalitzat el 95 % dels toms documentals dels jutjats de pau i registres civils de la Comunitat Valenciana. S’estima que el projecte de digitalització finalitze en setembre de 2025.

La consellera de Justícia i Administració Pública, Nuria Martínez, ha destacat que “la digitalització dels llibres del Registre Civil és un dels projectes més ambiciosos que estem impulsant dins del pla de transformació digital de la justícia, i ha sigut possible gràcies al finançament de fons europeus”.

Martínez ha afegit que “amb una inversió pròxima als cinc milions d’euros, estem modernitzant un servici essencial per a la ciutadania, assegurant la seua conservació i facilitant l’accés a la informació de manera ràpida, segura i eficient”.

En una primera fase, el projecte es va centrar exclusivament en la digitalització dels fons documentals dels jutjats de pau. No obstant això, el bon ritme d’execució i la consecució anticipada dels objectius previstos han permés ampliar el seu abast als llibres dels registres civils pertanyents a les oficines dels principals partits judicials.

Això significa que ja han sigut digitalitzats i incorporats al sistema general de consulta 12.253 llibres dels 13.066 procedents tant dels registres civils de les seus judicials principals com dels jutjats de pau de tota la Comunitat Valenciana.

La titular de Justícia ha remarcat que “la digitalització del patrimoni documental judicial no solament garantix una millor conservació dels nostres arxius, sinó que també millora l’accés a la informació i facilita el treball diari dels professionals”.

La informació que s’està digitalitzant correspon a les quatre seccions en les quals es dividix cada registre civil, és a dir, naixements, matrimonis, defuncions i tuteles i representacions legals. El procés d’abocament de dades es fa en orde cronològic invers, és a dir, des dels més nous als més antics, amb l’objectiu de digitalitzar fins un segle arrere en els toms en els quals ha sigut possible gràcies a la qualitat de les inscripcions.

L’objectiu d’esta actuació de la Conselleria de Justícia i Administració Pública és permetre la implantació del nou model de registre civil en tota la Comunitat Valenciana.

Així mateix, una vegada digitalitzats els llibres, els arxius es faciliten a l’Administració de l’Estat perquè puga posar en marxa una plataforma digital, denominada DICIREG, que crea un registre individual amb tots els documents de cada persona, i permet l’accés telemàtic i la tramitació electrònica dels expedients.

El projecte de generació d’estructures de dades i imatges de llibres de registres civils en la Comunitat Valenciana s’emmarca en els projectes tractors de digitalització de l’Administració General de l’Estat del Pla de recuperació, transformació i resiliència (PRTR), Next Generation EU.

Fecha: 20/07/2025